Arvid Mörne
Arvid Mörne, 1876-1946, finlandssvensk forfatter. Mörne var en tidlig tilhænger af finlandssvenskheden som en særlig nationalitet og agiterede samtidig for at forbedre den voksende arbejderbefolknings kår. Det var derfor en skuffelse for ham, da disse befolkningsgrupper i 1918 stødte sammen i Den Finske Borgerkrig. Mörne debuterede som forfatter i 1899 og skrev i alt 20 digtsamlinger, hvor tidlig naturlyrik senere forenedes med en politisk stillingtagen mod højredrejningen hjemme og i Europa. Han skrev desuden en række romaner, bl.a. den ideologisk vigtige Den svenska jorden (1915) samt den delvis selvbiografiske Ett liv (1925).